**Romek Kosenkranius** (sündinud 7. veebruaril 1969 Pärnus) on Eesti ettevõtja, riigiametnik ja omavalitsusjuht, alates 16. aprillist 2015 Pärnu linnapea.

Elulugu
-------

Romek Kosenkranius on lõpetanud 1987. aastal Tallinna 17. Keskkooli. Õigusassistendi eriala omandas ta aastatel 1993–1996 Tallinna Majanduskoolis. 2003. aastal lõpetas ta Tartu Ülikooli ajakirjanduse ja suhtekorralduse eriala ja 2005. aastal kaitses samas magistrikraadi suhtekorralduse erialal (*Master of Public Relations*). 2005. aastal läbis ta erialaohvitseride kursused Tartus Kaitseväe Ühendatud Õppeasutuse juures ja tal on kapteni sõjaline auaste.

Aastatel 1990–1994 tegutses Romek Kosenkranius eraettevõtluses. Alates 1995. aastast oli ta Pärnu politseiprefektuuri pressiesindaja ning mõni aasta hiljem edutati prefektuuri analüüsi- ja teabeteenistuse juhiks. Aastatel 2000–2004 töötas ta Pärnu linnavalitsuses avalike suhete nõunikuna. 2005. aastal siirdus ta tagasi eraettevõtlusse ja oli Pärnus Port Arturi kaubanduskeskuse ning Port Artur Grupile kuuluvate kinnisvarade haldamist korraldava ettevõtte juht.

2009. aasta suvel lõi Romek Kosenkranius koos tollase Pärnu maavanema Toomas Kivimäega valimisliidu Toomas Kivimägi Valimisliit (TKVL). 2009. aasta novembris, pärast kohaliku omavalitsuse volikogude valimisi asus ta Pärnu abilinnapea kohale. Tema vastutusalad olid linnamajandus, linna arengutegevus, planeerimine, avalik kord ja julgeolek. 2013. aasta sügisel toimunud kohaliku omavalitsuse volikogude valimistel valiti Romek Kosenkranius TKVL nimekirjas taas Pärnu linnavolikogu liikmeks, kuid tema volitused peatusid seoses jätkamisega Pärnu abilinnapea ametikohal.

2015. aasta aprillis valiti ta Pärnu linnapeaks. Linnapeana juhtis Romek Kosenkranius komisjoni, mis viis läbi Pärnu haldusreformi ja ühendas Pärnu 858-ruutkilomeetriseks omavalitsuseks ning muutis linnavalitsuse struktuuri. 2017. aasta kohaliku omavalitsuse volikogude valimistel kandideeris Romek Kosenkranius valimisliidus Pärnu Ühendab ja volikogu valis ta uuesti Pärnu linnapeaks. 2021. aasta kohaliku omavalitsuse volikogude valimiste järel hääletas Romek Kosenkraniuse linnapeana jätkamise poolt 23 volikogu liiget 39st. Linnapeana kuulub ta CPMR BSC Täitevkomiteesse ja on SA Pärnu Haigla nõukogu liige.

Talle avaldati umbusaldust nii 2020. aasta märtsis kui ka 2021. aasta aprillis. 2022. aasta septembris esitati veel kaks umbusaldusavaldust.

Ühiskondlik tegevus
-------------------

Alates 2003. aastast on Romek Kosenkranius heategevusliikumise Lions Club Pärnu liige, aastatel 2008–2009 oli ka klubi president.

Alates 2003. aastast on ta ka Kaitseliidu liige. 2004. aastal läbis ta läbinud erialaohvitseride kursused Tartus KVÜÕA juures. Pärast lõpetamist on Vabariigi President andnud talle nooremleitnandi (2005), leitnandi (2011) ja kapteni (2016) sõjaväelise auastme. Aastatel 2005–2008 oli ta Kaitseliidu Pärnumaa maleva rühmaülem, alates 2010. aastast malevapealiku abi ja staabiohvitser (CIMIC). 2013. aasta suvel valiti ta Kaitseliidu vanematekogu liikmeks ja vanematekogu aseesimeheks. Ta on ka Eesti Reservohvitseride Kogu liige.

Vabatahtlikuna töötab Pärnu politseijaoskonna juures abipolitseinikuna.

Tunnustus
---------

Autasustatud Kaitseliidu teenetemedali II, III klassi ja eriteenete klassi medaliga, Päästeteenistuse Hõberist, Soontagana malevkonna teenetemärgiga, Eesti Vabadusvõitlejate Liidu medaliga, Soome Vabariigi Varsinais-Suomi reservväelaste kuldse teenetemedaliga.

Viited
------

1. ↑  Pärnu linnapead. Pärnu linna veebisait.
2. ↑  "Pärnu linnapeaks valiti Romek Kosenkranius" ERR, 22. november 2021
3. ↑  "Isamaa liikme vangerdus võib võimupöörde Pärnus nurjata" ERR, 2. märts 2020
4. ↑  "Umbusaldus kukkus läbi, Kosenkranius jäi Pärnu linnapeaks" ERR, 15. aprill 2021
5. ↑  "Pärnu linnavolikogu istungil esitati lausa kolm umbusaldusavaldust" ERR, 15. september 2022

Välislingid
-----------

* "Suvepealinna Pärnu uueks linnapeaks saab ilmselt Romek Kosenkranius. Mis mehega tegu on?" Delfi, 13. märts 2015
* Teet Roosaar. "Pärnu linnapeaks võib saada Romek Kosenkranius" Pärnu Postimees, 14. märts 2015
* "Kosenkranius asub Pärnu linnapeana ametisse ilmselt aprilli alguses" ERR, 14. märts 2015

|  |  |  |
| --- | --- | --- |
| Eelnev**Toomas Kivimägi** | **Pärnu linnapea**Alates 2015 | Järgnev**–** |